Brann-ekspert om storbrannen: – Rask og voldsom brannutvikling
Storbrannen i Valencia har spredd seg i et rasende tempo torsdag ettermiddag. Brigadesjef i Oslo mener de lokale brannmannskapene har en stor og omfattende jobb foran seg. Nødetatene jobber torsdag ettermiddag og kveld iherdig med å få alle ut av det 14-etasjes overtente leilighetsbygningen i Valencia i Spania. Flere medier, blant annet El Confidencial, melder at brannen har spredt seg til flere nærliggende bygninger. Bjørn-Kristian Bratlie, brigadesjef i Oslo brann- og redningsetat, sier følgende til VG om storbrannen: – Bygget har gått ordentlig opp i fyr. Det er viktig å slukke utvendig først, så tidlig som mulig. Så er det å sende inn røykdykkere, både for å holde rømningsveier åpne og evakuere ut mennesker. Samtidig ser man et tydelig flammehav og en stort svart røyksky, som kan ses på flere kilometers avstand, ifølge lokale medier torsdag kveld. Bilder og videoer fra stedet viste tidligere torsdag personer som satt fast på balkonger inne i det 14-etasjes leilighetsbygget. Det er foreløpig ikke kjent hva som er årsaken til brannen. Brannen skal ha startet i femte etasje i leilighetskomplekset, men spredte seg til hele bygget i løpet av en halvtime. Minst 14 personer skal være skadet etter brannen, og seks av disse skal være fra brannmannskapene som jobbet på åstedet, skriver El Pais. Ni av dem er menn, mellom 25 og 57 år, mens fire er kvinner mellom 27 og 81 år. Det skal også være en mindreårig under syv år, som er skadet etter hendelsen. Med unntak av to kvinner som er utskrevet «på stedet», er resten overført til ulike sykehussentre i Valencia.  – Gått ordentlig opp i fyr – En brannutvikling som vi ser her, har en tydelig spredning i fasaden hvor det går veldig fort, sier brigadesjef Bratlie. – Hvordan har det seg at brannen sprer seg så fort?  – Moderne blokker bygges slik at hver enkelt leilighet fungerer som en branncelle. Som jeg kan se fra bildene her, er det en spredning via konstruksjon, fasaden og kledningen. Dette er en rask og voldsom brannutvikling. Visepresident Esther Puchades ved Høgskolen for industriell tekniske ingeniører i Valencia, og spesialist på å undersøke bygninger som har vært utsatt for brann, sier materialet som er brukt i fasadeplatene er svært farlig. – Under aluminiumsplatene på fasaden er det brukt polyuretan, dette er veldig brannfarlig. Det var vanlig å bruke i 2005, da man bygget dette bygget. I dag brukes det ikke, i alle fall ikke på denne måten, fordi vi vet mer om hvor farlig det er, sier hun til TV-kanalen TV A Punt. Brannen i Valencia er intensiv og voldsom, og Bratlie sier det fort kan spre seg til enda flere nabobygg i nærheten. – Jeg ser at det er en del bygningsdeler som brenner og sprer seg og lander på balkonger på nabobygg, utdyper Bratlie. – Hva er farene nå som dette bygget fortsetter å brenne? – Jeg tenker at en av farene er nedfall av bygningsdeler på utsiden, slik at brannmannskaper etter hvert må holde avstand og dermed slukke på avstand. Så må de sikre seg, om man i hele tatt får til å gå inn i bygget, svarer brigadesjefen. Usikkert hva som er brannårsaken – Hva er en typisk årsak til en slik storbrann i et leilighetsbygg? – Hvis det har spredd seg i fasaden, så kan brannen ha startet på en hvilken som helst måte som vi ser i andre leilighetsbranner. Det kan være alt fra elektrisk til at personer der inne har brukt åpen ild.  Han følger opp: – Årsaken vil de bruke lang tid på å finne ut av. Så vil det også bli en etterforskning med tanke på brannspredningen, for å finne ut hvorfor det har gått så fort, forklarer Bratlie. Ifølge lokale medier på stedet tok det kun en halvtime fra brannen startet i en etasje, til den spredte seg over hele bygget. – Det vil ta lang tid å få sikre tall på om noen, og hvor mange, som eventuelt har omkommet i denne brannen, sier han. Bratlie tror det vil ta dager å få slukket brannen, etter som brannbelastningen er såpass stor og at varmen har spredd seg til flere bygg. I tillegg har brannmannskapene hatt krevende vindforhold på stedet, noe som også har ført til at brannen har spredt seg både vertikalt og horisontalt.  – Etter hvert klarer man kanskje ikke å gå inn i bygget, og da må det brenne ut av seg selv. Her må nok kollegaene våre i Valencia belage seg på en lang innsats. Flammene vil i gjennomsnitt ta rundt fire timer å kontrollere, ifølge eksperter den spanske avisen Telecinco har pratet med. – Må lage en god plan På bilder og videoer fra åstedet ser man folk fra bygget hopper ut på hoppeputer og folk som blir evakuert ved hjelp av stigebiler. – Det brannvesenet må jobbe med nå er det materiellet de har, og så må de spare på personellet. Så må de lage en god plan for slukking utover natten, og sikkert utover dagen i morgen også. – Samtidig må de sørge for at det ikke sprer seg til flere nabobygg, om det allerede ikke har gjort det. I så fall må innsatsen også legges dit, forklarer Bratlie. David Higuera, teknisk ingeniør og ekspert på bygningsinstallasjoner, påpeker at materialet som er brukt i fasaden, ifølge alle indikasjoner, har vært årsaken til den raske brannspredningen.  – Dette er aluminiumsplater med en syntetisk isolator som er veldig brennbar. De har veldig god termisk oppførsel mot varme og kulde, men disse syntetiske skummende er veldig brennbare, sier han til El Pais. Naboer i sjokk – Du kan høre smell og skrik, sier en nabo på stedet til avisen Super Deporte. Brannen kategoriseres av spanske medier som den verste i Valencias historie. En av bygningens beboere sier til Levante-EMV sier at han sov da brannen brøt løs. – Jeg sov og lukten av røyk vekket meg, forteller mannen som bodde i niende etasje. – Jeg kan ikke forstå at i år 2024 vil et nytt bygg brenne slik, sier Juan Luis López, leder av Ecuahey ballettskole, som ligger et par gater fra bygningen til El Pais. Han ser på flammene sammen med andre naboer, og sammen med andre observatører, er han overrasket over det han ser.  – Det er en tragedie av enormt kaliber. Kanskje jeg kunne forstå det på åttitallet, men ikke nå. Det virker som fiksjon for meg. Jeg håper at det i det minste vil tjene til å bygge på en annen måte, forklarer han til avisen.
Torsdag brøt det ut en storbrann i et 14-etasjes høyt leilighetsbygg i Valencia i Spania. Minst 13 personer skal være skadet, inkludert seks brannmenn som jobber på stedet. Årsak til brannen er foreløpig ukjent. Brannen kategoriseres som den verste i Valencias historie. Det er usikkert hvor lang tid det vil ta å få slukket brannen og håndtere situasjonen, sier norsk brigadesjef.